Az oktatási és nevelési rendszer alapjairól szóló törvény (az SZK Hivatalos Közlönye, 88/2017., 27/2018. szám – más törvény, 10/2019., 6/2020. és 129/2021. szám) 185. szakaszának 1. bekezdése alapján, figyelemmel a törvény 28. szakaszának 6. bekezdésére, továbbá A tartományi közigazgatásról szóló tartományi képviselőházi rendelet (Vajdaság AT Hivatalos Lapja, 37/2014., 54/2014. szám – más határozat, 37/2016., 29/2017., 24/2019., 66/2020. és 38/2021. szám) 15. szakasza, 16. szakaszának 2. bekezdése, 24. szakaszának 2. bekezdése és 37. szakaszának 4. bekezdése alapján, a tartományi oktatási, jogalkotási, közigazgatási és nemzeti kisebbségi – nemzeti közösségi titkár

# SZABÁLYZATOT

# hoz

# A VAJDASÁG AUTONÓM TARTOMÁNYI SZÉKHELYŰ ÁLTALÁNOS ISKOLÁK

# 2023/2024. ISKOLAÉVRE VONATKOZÓ ISKOLAI NAPTÁRÁRÓL

1. szakasz

Ez a Szabályzat határozza meg a 2023/2024. iskolaévre vonatkozóan a Vajdaság autonóm tartományi székhelyű általános iskolákban az oktató-nevelő tevékenység teljesítésének naptárát.

2. szakasz

Az oktató-nevelői tevékenységnek az általános iskolai tantervben és programban szereplő egyéb kötelező és fakultatív formáit az éves munkaprogramban kell tervezni.

3. szakasz

Az általános iskolában a tanítás, valamint az oktató-nevelő tevékenység egyéb formái két félévben valósulnak meg.

Az első félév 2023. szeptember 1-jén, pénteken kezdődik és 2023. december 22-én, pénteken fejeződik be.

A második félév 2024. január 15-én, hétfőn kezdődik.

A második félév 2024. május 31-én, pénteken fejeződik be a nyolcadik osztályos tanulók számára, illetve 2024. június 14-én, pénteken az elsőtől a hetedik osztályos tanulók számára.

4. szakasz

A jelen Szabályzat 1. szakaszában említett oktató-nevelői tevékenységek kötelező formái, az elsőtől a hetedik osztályos tanulók tekintetében 36 ötnapos tanítási héten, illetve 180 tanítási napon valósulnak meg.

Az oktató-nevelői tevékenység a nyolcadik osztályos tanulók vonatkozásában 34 ötnapos tanítási héten, illetve 170 tanítási napon valósul meg.

Amennyiben a tanulók és a dolgozók biztonságának, illetve egészségének veszélyeztetettségéből eredően nem lehet megvalósítani az oktató-nevelő munka kötelező formáit a tanítási hetek és tanítási napok teljes számában éves szinten, lehetőség van a megállapított ötnapos tanítási hetek, illetve tanítási napok meghatározott számától való 5%-os eltérésre.

Az iskola a 36, illetve a 34 ötnapos tanítási hét keretében köteles az éves munkatervével egyenletesen felosztani az egy hétre eső napokat, kivéve abban az esetben, amikor a tanulók és a dolgozók biztonságának, illetve egészségének veszélyeztetettségéből eredően nincs rá lehetőség, hogy az éves munkaterv által felosztott egy hétre eső napok egyenletesen legyenek elosztva.

A hét minden napjának 36, illetve 34 alkalommal szükséges szerepelnie, kivéve abban az esetben, amikor a tanulók és a dolgozók biztonságának, illetve egészségének veszélyeztetettségéből eredően nincs rá lehetőség, hogy a hét minden napja a megállapított számban szerepeljen.

Az oktató-nevelő munka megvalósítása 2024. február 13-án, kedden az oktató-nevelő munka csütörtöki órarendje szerint történik.

5. szakasz

Az alapfokú zeneiskola és balettiskola tanítási, illetve tanulási terve és programja az iskola éves munkaterve szerint ötnapos vagy hatnapos tanítási hetek keretében valósul meg, a törvény alapján.

Amennyiben a tanulók és a dolgozók biztonságának, illetve egészségének veszélyeztetettségéből eredően nem lehet megvalósítani az oktató-nevelő munka kötelező formáit a tanítási hetek és tanítási napok teljes számában éves szinten, lehetőség van a megállapított ötnapos tanítási hetek, illetve tanítási napok meghatározott számától való 5%-os eltérésre.

6. szakasz

A tanév folyamán a tanulók téli, tavaszi és nyári szünetet kapnak.

A téli szünet 2023. december 25-én, hétfőn kezdődik és 2024. január 12-én, pénteken ér véget.

A tavaszi szünet 2024. március 28-án, csütörtökön kezdődik és 2024. április 3-án, szerdán ér véget.

Az elsőtől a hetedik osztályos tanulók számára a nyári szünidő 2024. június 17-én, hétfőn kezdődik és 2024. augusztus 30-án, pénteken fejeződik be. A nyolcadik osztályos tanulók számára a nyári szünidő a záróvizsga befejeztével kezdődik és 2024. augusztus 30-án, pénteken ér véget.

7. szakasz

Az iskola az állami és a vallási ünnepeket A Szerb Köztársaságban az állami és más ünnepekről szóló törvény (az SZK Hivatalos Közlönye, 43/2001., 101/2007. és 92/2011. szám) alapján ünnepeli.

Az iskolák megemlékeznek:

* 2023. október 21-én - a II. világháború szerb áldozatainak emléknapjáról,
* 2023. november 8-a - a tanügyi dolgozók napjáról, munkanap,
* 2023. november 11-én - az első világháborút lezáró békekötés napjáról, nem tanítási nap,
* 2024. január 27-én - Szent Száva – az iskolák védőszentjének napjáról, munkanap, nem tanítási nap,
* 2024. február 15. - a Gyertyaszentelőről – Szerbia államiságának napjáról, amelyet 2024. február 15-én és 16-án ünnepelnek, mint munkaszüneti napot,
* 2024. február 21-én – Az anyanyelv nemzetközi napjáról, munkanap,
* 2024. április 10-én – Dositelj Obradović, a nagy szerb népművelő és az első szerb oktatási miniszter emléknapjáról, munkanap,
* 2024. április 22-én - a holokausztról, a népirtás és a második világháborúban a fasizmus más áldozatainak emléknapjáról, munkanap,
* 2024. május 1-jén - a munka ünnepéről, amelyet 2024. május 1-jén, 2-án ünnepelnek, munkaszüneti nap,
* 2024. május 9-én - a győzelem napjáról, munkanap,
* 2024. június 28-án – Szent Vid napjáról – a rigómezei csata emléknapjáról.

8. szakasz

A tanulók és az iskola dolgozói a következő vallási ünnepeken jogosultak távol maradni a tanításról, illetve a munkáról:

* a pravoszláv vallásúak - a család védőszentje ünnepének első napján,
* a vallási ünnepeket a Gergely-naptár szerint ünneplő vallásfelekezetek tagjai – 2023. december 25-én, a Karácsony első napján,
* a vallási ünnepeket a Julián -naptár szerint ünneplő vallásfelekezetek tagjai – 2024. január 7-én, a Karácsony első napján,
* a húsvéti ünnepnapokat a Gergely-naptár, illetve a Julián-naptár szerint ünneplő vallásfelekezetek tagjai – nagypéntektől kezdve a húsvét második napjával bezárólag (a római katolikusok – 2024. március 29-től április 1-jéig, az ortodoxok 2024. május 3-tól május 6-ig),
* az iszlám közösség tagjai – 2024. április 10-én, a ramadán első napján és 2024. június 16-án, az áldozati ünnep első napján,
* a zsidó közösség tagjai - 2023. szeptember 25-én, a jom kippur első napján és 2024. április 23-án, a paszha/pészah első napján.

9. szakasz

Az iskola az éves munkatervével megállapítja a kirándulásokat, illetve azon tanítási napok pótlásának időpontját, melyeken a kirándulás megvalósításra került.

Ha az iskolanap a naptár szerint tanítási napra esik, akkor az iskola azt a napot az éves munkatervben megállapított módon fogja pótolni.

10. szakasz

Az első félév befejeztével a tanulmányi eredmények közlésének és az értesítőkönyvek kiosztásának időpontját az iskola az éves munkatervében állapítja meg, a jelen Szabályzat alapján.

A bizonyítványok és az oklevelek kiosztásának időpontját az iskola az éves munkatervében állapítja meg, a jelen Szabályzat alapján.

A második félév végén az elsőtől a hetedik osztályos tanulók számára az értesítőkönyvek, illetve a bizonyítványok ünnepélyes kiosztására 2024. június 28-án, pénteken kerül sor.

A zene-, illetve a balettiskolák tanulói tekintetében a második félév befejeztével a tanulmányi eredmények közlésének, valamint a bizonyítványok és oklevelek kiosztásának időpontját az iskola az éves munkatervében állapítja meg, a jelen Szabályzat alapján.

11. szakasz

A nyolcadik osztályos tanulók a próba záróvizsgát 2024. március 22-én, pénteken és 2024. március 23-án, szombaton teszik, a záróvizsgát pedig 2024. június 17-én, hétfőn, 2024. június 18-án, kedden és 2024. június 19-án, szerdán teszik.

12. szakasz

A Vajdaság autonóm tartományi székhelyű általános iskolák 2023/2024. iskolaévre vonatkozó oktató-nevelői munkája naptárának táblázatos kimutatása a jelen Szabályzat szerves részét képezi.

13. szakasz

Ez a Szabályzat a Vajdaság AT Hivatalos Lapjában való közzétételének napjával lép hatályba, és Az államigazgatásról szóló törvény (Az SZK Hivatalos Közlönye, 79/2005., 101/2007., 95/2010., 99/2014., 47/2018. és 30/2018. szám – más törvény) 53. szakaszának 2. bekezdése alapján közzé kell tenni az SZK Hivatalos Közlönyében is.

Tartományi Oktatási, Jogalkotási, Közigazgatási és Nemzeti Kisebbségi - Nemzeti Közösségi Titkárság

Szám: 128-610-1/2023-01

Újvidék, 2023. május 31.

Szakállas Zsolt, s. k.

TARTOMÁNYI TITKÁR